Predkladacia správa

Zákon č. 96/2002 Z. z. o dohľade nad finančným trhom a o zmene a doplnení niektorých  zákonov  v  znení zákona č. 43/2004 Z. z. (ďalej len „zákon o dohľade“) v ustanovení § 4 ods. 1 písm. b) ukladá Úradu pre finančný trh predložiť vláde Slovenskej republiky správu o  hospodárení úradu za obdobie predchádzajúceho kalendárneho roka každoročne do 30. júna.

	Prvá a druhá časť materiálu poskytuje informáciu o výnosoch a nákladoch úradu, ktoré sú v správe podrobne prezentované podľa jednotlivých položiek. Tretia a  štvrtá časť sú venované majetku a pohľadávkam úradu. Informácia o hospodárskom výsledku je obsahom piatej časti správy. Úrad v  roku 2003 hospodáril efektívne a  jednotlivé nákladové položky boli čerpané hospodárne. Náklady na prevádzku boli kryté výnosmi z  činnosti úradu, prevažne z príspevkov dohliadaných subjektov. Preto efektivite hospodárenia úradu bola venovaná  maximálna  pozornosť. Výsledkom  hospodárenia  úradu  za  účtovné obdobie od 1. 1. 2003 do 31. 12. 2003 bol zisk vo výške 3 424 tis. Sk. V roku 2003 úrad vytvoril tri fondy - rezervný fond,  fond odmien a sociálny fond, čo prezentuje šiesta časť. Súčasťou materiálu je taktiež Správa audítora o výsledku overenia účtovnej závierky Úradu pre finančný trh k  31. 12. 2003, kde podľa záverečného výsledku previerky audítor udelil účtovnej závierke úradu potvrdenie o správnosti bez výhrad. Posledná časť materiálu dáva k dispozícii súvahu a výkaz ziskov a  strát k 31. 12. 2003, ako aj hodnotenie tvorby a  použitia rozpočtových prostriedkov úradu v roku 2003.

	V súlade s § 6 ods. 2 písm. f) zákona o dohľade Rada Úradu pre finančný trh na svojom zasadnutí dňa 12. 5. 2004 prerokovala Správu o hospodárení Úradu pre finančný trh za rok 2003  s  pripomienkami. Po  zapracovaní  pripomienok bol materiál v súlade s § 10 ods. 13 písm. e) zákona o dohľade predložený dozornému výboru úradu.

	Dozorný výbor Úradu pre finančný trh prerokoval predloženú správu na svojom zasadnutí  dňa  31. 5. 2004  a  prijal  UZNESENIE  Dozorného  výboru  Úradu pre finančný trh č. 25/41/2004, ktorým schválil Správu o hospodárení Úradu pre finančný trh za rok 2003 bez  pripomienok.  Následne bola správa predložená na Úrad vlády Slovenskej republiky.

	Správa nemá dopad na štátny rozpočet ani na zamestnanosť.

	Správa nebola zaslaná na pripomienkové konanie, nakoľko ide o informatívny materiál, ktorý vláda berie len na vedomie.